KIRJALLINEN KYSYMYS E-2619/00 esittäjä(t): Laura González Álvarez (GUE/NGL) komissiolle. Yhdyskuntajätevesien aiheuttama ympäristön pilaantuminen Lagunas de Ruideran (Castilla la Mancha, Espanja) luonnonpuistossa.



Virallinen lehti nro 136 E , 08/05/2001 s. 0054 - 0055



KIRJALLINEN KYSYMYS E-2619/00 esittäjä(t): Laura González Álvarez (GUE/NGL) komissiolle (1. elokuuta 2000) Aihe: Yhdyskuntajätevesien aiheuttama ympäristön pilaantuminen Lagunas de Ruideran (Castilla la Mancha, Espanja) luonnonpuistossa Vieraillessamme äskettäin Castilla la Manchassa sijaitsevassa Lagunas de Ruideran luonnonpuistossa voimme todeta, että Ruideran ja Ossa de Montielin alueen tärkeimmistä asutuskeskuksista (Ciudad Real ja Albacete) tulevat yhdyskuntajätevedet valuvat lähes puhdistamattomina luonnonpuiston pintavesiin ja aiheuttavat pilaantumista, joka havaitaan selvästi pahanhajuisena liejuna. Alueen asukkaiden mukaan jo yli 20 vuoden ajan on vaadittu jätevesien keräilyaltaan rakentamista. Altaaseen kerättäisiin taajamista ja monista luonnonpuistossa hajallaan olevista virkistysasunnoista tulevat jätevedet ja johdettaisiin ne sitten asianmukaiseen puhdistamoon. Tilanne näyttää olevan yhdyskuntajätevesien käsittelystä 21. toukokuuta 1991 annetun neuvoston direktiivin 91/271/ETY(1) vastainen. Kun otetaan huomioon luonnonpuiston oma ekologinen arvo ja että kyse on Guadiana-joen yläjuoksusta, joen jonka moninaista käyttöä alueen saasteet haittaavat koko joen pituudelta, saatetaan rikkoa myös neuvoston direktiiviä 92/43/ETY(2), annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, neuvoston direktiiviä 98/83/EY(3), annettu 3 päivänä marraskuuta 1998, ihmisten käyttöön tarkoitetun veden laadusta ja neuvoston direktiiviä 76/160/ETY(4), annettu 8 päivänä joulukuuta 1975, uimaveden laadusta. Mitä toimia komissio aikoo toteuttaa näiden direktiivien noudattamiseksi yhdyskuntajätevesien käsittelyssä Lagunas de Ruideran luonnonpuistossa? Mitä komissio voi tehdä edistääkseen alueen asukkaiden vaatimusta jätevesien keräilyaltaan ja asianmukaisen puhdistamon rakentamiseksi, jotta luonnonpuistoa voidaan suojella ja turvata Guadiana-joen yläjuoksun veden laatu? (1) EYVL L 135, 30.5.1991, s. 40. (2) EYVL L 206, 22.7.1992, s. 7. (3) EYVL L 330, 5.12.1998, s. 32. (4) EYVL L 31, 5.2.1976, s. 1. Margot Wallströmin komission puolesta antama vastaus (4. lokakuuta 2000) Yhdyskuntajätevesien käsittelystä 21. toukokuuta 1991 annetussa neuvoston direktiivissä 91/271/ETY velvoitetaan jäsenvaltiot valvomaan, että kaikkiin asutuskeskuksiin, joiden asukasvastineluku (avl) on suurempi kuin 2000 (asukasvastineluku on orgaanisen jätteen mittayksikkö, joka ilmoittaa keskimääräisen jätemäärän henkilöä kohden päivässä), rakennetaan yhdyskuntajätevesien keräily- ja käsittelyjärjestelmät. Järjestelmän on valmistuttava viimeistään 31. joulukuuta 1998, 31. joulukuuta 2000 tai 31. joulukuuta 2005, riippuen asutuskeskuksen väkiluvusta ja siitä, miten pilaantumisaltis on vesistö, johon jätevedet lasketaan. Jäteveden käsittelyjärjestelmän suunnittelussa on otettava huomioon asutuskeskuksen koko, joka määritellään sekä kyseisen asutuskeskuksen vakituisten ja kausiluontoisten asukkaiden että yhdyskuntajätevesijärjestelmään laskettavien teollisuuden jätevesien aiheuttaman kuormituksen perusteella. Komission tietojen mukaan parlamentin jäsenen mainitsemien, Ruideran (Ciudad Real) ja Ossa de Montielin (Albacete) alueella sijaitsevien asutuskeskusten avl on pienempi kuin 15 000. Siten, vaikka niiden avl onkin suurempi kuin 2000, niiden on yllä mainitun direktiivin mukaisesti huolehdittava yhdyskuntajätevesiensä keräämisestä ja biologisesta käsittelystä 31. joulukuuta 2005 mennessä. Komissio tarkastaa tilanteen hyvissä ajoin ennen määräajan päättymistä 31. joulukuuta 2005 kaikissa asutuskeskuksissa, joita asia koskee. Komission vuosikertomuksista käy ilmi, että uimaveden laatu kahdella Ciudad Realin alueen uintialueella on kolmen vuoden ajan ollut direktiivin 76/160/ETY säännösten vastainen, ja että Albaceten alueella viiden uintialueen veden laatu on vaihdellut suuresti vuosien mittaan. Yhteisön tuomioistuin(1) on antanut Espanjalle tuomion nimenomaan sen makeavetisten uintialueiden huonosta laadusta. EY:n perustamissopimuksen 228 artiklan (entisen 171 artiklan) mukainen menettely on käynnistetty vuoden 2000 alussa. Juomaveden laadusta annetun direktiivin osalta on huomautettava, että direktiivi 80/778/ETY(2) on edelleen voimassa; uuden direktiivin 98/83/EY määräaika on vuoden 2003 lopussa. Komission tietojen mukaan ei voida osoittaa, ettei mainitun direktiivin säännöksiä olisi noudatettu. Toisaalta komissio vahvistaa, että Espanja on luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY nojalla ehdottanut Lagunas de Ruideran luonnonpuiston valitsemista Natura 2000-verkostoon kuuluvaksi yhteisön kannalta tärkeäksi alueeksi. Parlamentin jäsenen antamien tietojen perusteella komissio ei voi osoittaa, että yllä mainittua direktiiviä olisi tässä tapauksessa sovellettu virheellisesti. (1) Asia C-96/092, tuomio 12.2.1998. (2) EYVL L 229, 30.8.1980.